
Eläintieteellistä tarkastelua

(Pelästyin pääni suunnatonta tyhjyyttä.)…

Nuorukaisena ajattelin kuuluvani ihmiskuntaan,

tuohon maailman suureen inhimilliseen yhteisöön.

Myöhemmin viisas eläintieteilijä sanoi minulle,

etten kuulu siihen lainkaan, mikä

romahdutti herkän mieleni.

”Eläin sinä olet ja niiden kanssa joudut elämään.”

(Tyhjästä päästäni valui jotain outoa limaa,

siltä minusta tuntui.)…

Olen aina ollut nöyrä ja kuunnellut viisaita miehiä.

Menisinkö lampaiden joukkoon nähdäkseni niiden

totuuden ja sielun, vai olisiko minun parempi

olla härkien kanssa? Minulla ei ollut tuttavuuksia

niissä piireissä kummassakaan.

Omassa mielessäni kuvittelin olevani lammas

ja halusin kovasti elää niiden tavalla niiden kanssa.

Joukko lampaita seisoi vierivieressä mäen päällä

syömässä ruohoa ja paskomassa mustia papanoita.

Syömisen ja kakkimisen välissä ne määkivät ja kertoivat

toisilleen elämän ihanuudesta ruohokummun päällä.

Elin niiden kanssa kokonaisen vuoden

kylkikyljessä lampaan elämää.

Lampaat sanoivat minulle viimein: ”Sinussa on paljon

lampaan lempeyttä, mutta et sinä sovi joukkoomme.

Sinulta puuttuu meidän karvaisuutemme, kylkesi

ovat kovat ja kylmät.”

(Tyhjä pääni muuttui siniseksi, siltä minusta tuntui.)…

Lampaiden rehelliset sanat lämmittivät mieltäni.

Härillä on varman samanlaiset kyljet kuin minulla,

kovat ja kylmät, myös päässä hienot sarvet.

Sellaisten eläinten kanssa voisin elää;

tunsin itseni jo uljaaksi häräksi. Ei epäilystäkään,

ei epäilystäkään. Menin niitylle härkien joukkoon.

Ne haistelivat minua syvään henkäillen, lipaisivat

paksulla, karhealla kielellään kylkeäni, kaulaani, huuliani.

Koin sitä rakkautta monta kuukautta ja olin hyväksytty.

Viimein isoin sonni tuikkasi terävän sarvensa kankkuuni.

Se sanoi. Sinä et sovi meidän joukkoomme,

olet liian hidas liikkeissäsi.

(Tyhjä pääni muuttui läpikuultavaksi,

siltä minusta tuntui.)…

Viisas eläintieteilijä sanoi vielä hänet sattumalta

tavattuani, että toimin muiden eläinten kanssa

kilpikonnan lailla: kilven alta pilkistävät vain

kauhamaiset leuat ja mulkosilmät.

Rohkaistuin ajattelemaan itseäni kilpikonnana.

Niiden joukossa hitauteni varmasti loistaa.

Galapagoksen karut niityt viehättivät minua;

minkälaisia kumpuja siellä olikaan, rakastuin niihin heti.

Suorastaan matelin kummun päälle,

siinä oli päivän tekemiset.

Kilpikonnat kurkistelivat kilpiensä alta ja minä katselin

niitä

omalla tavallani; hienoa elämää päivästä toiseen.

Ennen pitkää kilpikonnat pohtivat asioita keskenään.

Meidän on sanottava sinulle suoraan, että kilpesi

on suurenmoisen hieno, mutta emme pääse nousemaan

sen päälle; kanssasi on mahdotonta elää.

(Pääni oli tyhjä ja se oli tulessa, siltä minusta tuntui.)…

Iloluontoinen psykiatri tiesi sekin jotain eläintieteestä.

Valitin sille leukani huonoa kuntoa. Se sanoi.

Rotilla on hyvät leuat, purevat kaikesta läpi.

Niin oivalsin elämäni uuden suunnan.

Täydentäisimme toisiamme erilaisina, sellaista ystävyyttä

en ollut elämässäni kohdannut, kaipasin sitä kovasti.

Menin paskaputkeen etsimään rottien kommuunia

ja olin onnekas.

Paikan rotat ottivat minut vastaan uteliaina,

nuuskivat ja maistelivat, ihmettelivät kokoani ja hajuani.

Minä sivelin niiden tuuheaa karvaa.

Ne kävelivät päälläni taitavasti kuin rakkaansa päällä.

Johtajarotta ärhenteli siitä, mutta leppyi pian

annettuani sille sokerinpalan.

Olin hiljaa, yritin miellyttää niitä, unohtaa vanhat

virheeni.

Paskaputken rotat olivat parhaita. Ne olivat kaikki jumalia,

itämaisen pyhyyden täyttämiä sieluolentoja,

minä niin kaukana siitä,

epätäydellisenä sieluystävänä, sielueläimenä.

Rotat olivat syöppöjä, niillä oli aina pohjaton nälkä.

Ne näykkivät minuakin. Alkuun ne suutelivat,

sitten näykkivät. Viimein huomasin,

että tyhjä pääni oli puoliksi syöty.

Rotat rakastivat minua kiihkeästi, mutta minun oli

paettava

sellaista päätöntä rakkautta.

Mishimassa hain lohtua meediolta. Uskoin sen näkevän

kyvyillään oikean eläimen minussa.

Sillä oli pakka Tarot-kortteja, joista se katsoi sielueläimeni.

Se sanoi. Näen pienen, sitkeän, kuolemattoman olennon:

se on torakka.

En piittaa torakoista, ne eivät ansaitse eläinarvoa.

Söisivät loputkin tyhjästä päästäni. Eivät ne arvoa ansaitse.

Jos niiden kanssa eläisin, menettäisin pääni rippeetkin.

Kysyin tutulta filosofilta, onko hänellä pohdinnallista

ratkaisua tähän kysymykseen ja Se sanoi. Olet saanut vain

vääriä neuvoja, turhaan olet niiden mukaan kulkenut.

Rakas viholliseni. Et voi löytää sielueläintäsi,

olet sieluton olento, tyhjää täynnä.

Sinun täytyy hyväksyä se ja sen seuraukset.

Kysyt ajattelijan neuvoa, tässä se on:

”Pysy erossa eläinkunnasta. Anna rakkautesi

kukkamukuloille, kasvata tyhjästä päästäsi ilon kukkia.”




Matsudan klaani on tukkinut kiertotien

Nakasendōn valtatie on leveä ja hyvässä kunnossa,

sitä pitkin on mukava kävellä waraji-sandaaleilla ja

ratsutkin laukkaavat sillä hurjaa vauhtia.

Herkät ja heikot ihmiset eivät valtatietä mielellään kulje;

aiempien matkaajien kalloja löytyy tien reunoilta

muistuttamassa ikävistä kahakoista.

Nämä muut, herkät ja muut vääräluonteiset,

kulkevat postiasemalta toiselle kiertotietä pitkin.

Se tie on mutkainen ja mäkinen, kivinen ja kuoppainen;

kantotuolissa kulkemisesta ei tule mitään,

mutta sillä tiellä kuljettaessa on lupaus:

myöhemmin ikuinen elämä Sanzu-joella.

Siinä on tavoittelemista yllin kyllin,

mutta nyt se on tullut yhä vaikeammaksi,

sillä Matsudan klaani on sulkenut kiertotien.

Kukaan ei lähde enää kiertotielle,

riskit ovat liian suuret.

Yrttilääkityksen taitaja lääkäri Hashimoto Jotain-san,

monien tuntema yliherkkä mies,

oli kohdannut elämässään paljon vihollisuuksia.

Hänen loppunsa tuli kiertotiellä klaanilaisen lyömänä.

Ihmiset puhuivat tästä kauhuissaan:

”Matsudan klaani on sulkenut kiertotien onneen.”

Näkönsä menettänyt chadō-mestari Edosta

etsi mielenrauhaa teen tieltä. Hänkin oli kokenut

kiertotien kulkija sokeutensa takia.

Nuori rikishi sanoi tälle mestarille,

että tässä ajassa on parempi kulkea valtatietä pitkin.

Matsudan klaani on tukkinut kiertotien.

Et pääse perille sitä kautta.

Moni herkkä ja vääräluonteinen ei uskonut alkuun

näitä varoituksia vaan meni suoraan

”suden suuhun” kiertotiellä.

Toivo ikuisesta elämästä on voimakas tunne,

paljon voimakkaampi kuin

oman pään menettämisen pelko.




Punaisen puukalterin maiko

Sinun ihosi on niin sileä.

Ihosi ihan hehkuu punaisen puukalterin takana;

lantern-lyhdyn lämmin valo heijastuu ihostasi silmiini.

Käyn ihailemassa sen hehkua iltaisin monesti

päivälläkin.

Monet tuoksut leviävät puukalterin takaa

punaiselle kadulle.

Aistin välillä neidonhiuspuun rivon tuoksun,

toisinaan nenääni tulee hyvin hienostuneita tuoksuja;

tunnen olevani silloin keskellä tuoksupeliä.

Nämä tuoksut kertovat minulle viestin rakkaani,

ettet ole tavallinen maiko,

vaikka olet itseäsi sellaiseksi naamioinut:

olet korkea-arvoista sukujuurta.

Voisin antaa pääni pantiksi pomollesi,

että olet ohime-sama – se on tuoksupelin vastaukseni.

Aiemmin minä hupsu tiesin naisista vain syntymäni

tukahduttavan ahtauden. Olin tukehtua siihen,

se syöpyi mieleeni siinä paniikissa. Se oli kamalaa!

Sinä opetit minulle paljon enemmän naisista

punaisen puukalterin takaa.

Arkuuttani en uskaltanut mennä yläkerran huoneisiin;

minä arka eunukki katselin ihastuttavia liikkeitäsi

puukalterin nurkalta.

Näin niissä kurjen tanssin: pieniä herkkiä askelia ja viuhka;

kimonon akane sai minut itkemään.

En halunnut olla miekkamies, ala-arvoinen

isännätön samurai, mutta sellainen minusta tuli nuorena

isäni perintönä ja painolastina;

olisinpa voinut sellaisen välttää.

Se oli pöyhkeä miekkataktikko ja katanan takoja.

Katana ei koskaan pysynyt minun kädessäni.

Elämäni mustimpana päivänä – se muistuu mieleeni aina –

jouduin taisteluun itseäni paljon vahvemman

ja taitavamman soturin kanssa.

Se kuohitsi minut helposti riisipellolla Nakasendōn reitillä.

Viruin monta päivää pellon mudassa henkihieverissä

haavojani nuollen, mutta säilyin hengissä.

Haluaisin kysyä tuolta kuohitsijasoturilta:

”Teitkö sushia kiveksistäni, maistuivatko ne kenties saken

kanssa, vai heititkö ne petolinnulle?”

Eräänä mustana iltana vietin aikaa allapäin

punaisella kadulla. Mieleni oli apea jo alkajaisiksi.

Yritin nähdä oman rakkaani punaisen puukalterin takana

–

aivan pieni vilahduskin olisi minulle riittänyt.

Ilta oli jo lopuillaan, katu alkoi hiljetä, mutta ohime-sama

oli poissa, rakkaani oli kadonnut.

Kysyin majatalon emännältä rakkaani poissaolosta.

Se sanoi. Se vietiin pois.

Mihin vietiin?

Se vietiin pois. Etsi joen varresta.

Aurinko nousi vuoren takaa ihan liian hitaasti.

Askelin kiireisin suuntasin joelle mieli tuskaisena,

posket kyynelissä, ajatuksissani huoli rakkaastani.

Auringon valo lankesi kasvoilleni bambumetsän takaa.

Joki oli tyyni. Chikurin oli kuin monikerroksinen

puukalteri,

ja ihan parahdin, kun huomasin akane-punaisen loisteen

bambun vihreiden runkojen välistä.

Nouseva aurinko oli pudonnut reunavuorelta

japaninmustamännyn oksalle.

Se roikkui siinä köysisilmukka kaulassaan.

Jalosieluiset tuoksut olivat kadonneet tuoksupelistä.

Ei tuoksunut enää kyara, ei santelipuu.

Puun ja auringon alla haistoin

puukalterin roistojen löyhkän.

Auringon akane hehkui kirkkaana.




Ne nauravat pilkallisesti sinulle rakkaani

He nauravat sinulle rakkaani.

Ne typerät houkat nauravat pienuutesi tähden meille.

Sinä olet piilossa partakarvoissani,

kutittelet siellä, vain pieni sininen kilpesi pilkistää

karvapuskan keskeltä oma mustikkani.

Tunnet kieleni karheuden, minä maistan siipesi

terävän suolan.

Kohtasin sinut kevätnurmella yllättäen.

Pötköttelin nurmella kyljelläni ja katselin sisälle

keltaiseen sieluuni. Sinä ihastuit harmaaseen partaani

jo silloin, enemmän kuin kevään uuteen ruohoon.

Sinun tuumasi olivat minun senttejäni,

mutta minä en nauranut sille Marjani.

Sinä tunnet naamani kaikki kuopat ja uurteet.

Suussani puhdistat hampaani ja ravitset itsesi.

Nuolet iltaisin sitä näppylää nenäni alla.

Et pelkää kasvojeni tulisadetta – pelkuri et ole koskaan

ollut – palon ylität harppoen pitkillä raajoillasi;

minä pelkään, että tiput ja loukkaat itseäsi.

He nauroivat sinulle oma leukaparran rakkaani.

Ne nauroivat sinulle tänään ja sinä tipahdit.

Itkit ja menetit otteen partakarvoistani.

Se riivattu liiskasi sinut jalkansa alle.

”Haluatko saman käsittelyn?”, sanoi riivattu.

Kaikki riivatut nauroivat harmaalle leukaparralle.

Uusi tuskainen kevät vei minut vihreälle nurmelle.

Partani on pitkä ja tuuhea ja se odottaa

rakasta sitsontiaista.




Mies on kuin munapussi

Hoidin Edossa erästä kiinnostavaa potilasta,

jonka kutsumanimi oli Rupi.

Kaupungin valtaapitävät soturit ja pelokkaat vallattomat

hupsut puhuttelivat kaikki sitä otusta rumasti:

”Mies on kuin munapussi,

eikä silti mene lääkäriin.”

Rupi oli teeskentelijä, se oli teeskentelevä viljelijä

oikeiden viljelijöiden joukossa, syrjäseudun viheliäinen

hyakusou maan länsirannikolta; kylästään karkotettu

vaeltaja oli tuttu näky Edossa. Mies tavattiin yleensä

sakekupin ääressä lohtunaisen seurassa iltamyöhällä.

Punaisen kalterin naiset ilkkuivat sille kiivaasti:

”Mies on kuin munapussi,

eikä silti mene lääkäriin!

Silpokaa se!”

Uso desu. Tämä ”mitätön” hyakusou oli paljon parempi

kuin ryppyinen munapussi, joksi sitä haukuttiin.

Olen tehnyt tarkkoja merkintöjä vuosien ajan

Ruven taudeista ja sielun olemuksesta.

Olen kahlannut puutarhassani läpi kaikki yrtit sen vuoksi,

mistään ei ole ollut apua, ei minkään vertaa,

miehen naaman tai sielun tauteihin.

Hän peitti rupisuutensa naamiolla, jonka jaloluonteisen

ilmeen oli kaivertanut Edon taitavin puuntalttaaja.

Uso desu. Sen todellinen tauti oli vääräluonteisessa

sielussa, ei siinä mikä oli naamion jaloluonteisen

hymyn takana. Huutakaa Tengulle, huutakaa sille,

jos haluatte jotain munapussiksi kutsua

ja kelvottomaksi solvata.

Hyvät soturit ja muutkin. Ruven tautimerkinnöistä selviää

sen erityinen luonne. Tämä kelvottomaksi haukkumanne

maalainen, teidän munapussinne kuva,

omasi ällistyttävän tarkan sisäsuuntaisen värinäön.

Ulospäin mies oli värinäöltään lähes sokea,

mutta sisäisten tapahtumien värinäkö oli hämmästyttävä.

Lysähdin ajatuksiini sille tekemäni mikstuuran ääressä –

ja join sen sitten itse.

